N 13, 991 Såleis som Far min sende meg

**Tekst:** Britt G. Hallqvist 1986

**Omsetjing:** Arve Brunvoll 1986 (B) og 2012 (N)

**Melodi:** Egil Hovland 1986

**Stikkord:** Liturgiske ledd, sendelse, etterfølging, misjon

**Bakgrunn**

Britt G. Hallqvist og Egil Hovland har skrive mange sentrale salmar. Samarbeidet mellom desse to begynte med ein salme som no er veldig kjend, og som mange lærer frå dei er bitte små: «Måne og sol». Britt G. Hallqvist er den kvinna som har flest tekstar i salmeboka. Ho har fått mange høgthengande prisar for forfattarskapen sin. Hovland var ein av dei mest produktive komponistane i Noreg på 1900-talet. Han døydde i 2013. Han har stått sentralt i norsk musikkliv, fått statens kunstnarstipend i to periodar og vunne fleire viktige prisar som komponist. Teksten er eit Jesus-ord frå Johannes. Salmen er utgangssalmen frå diakonimessa, som Hovland og Hallqvist skreiv saman.

**Tilnærmingar**

* **Handling**

Ein kan bruke verba i salmen til å nærme seg innhaldet: plante, hauste, gje, tilgje, lyfte, bere osv. Barna kan lage korte scener til desse. Samtale etterpå: Korleis opnar [dette] ei dør til Guds rike? Kva tyder det?

* **Jesus viser seg for disiplane, Joh 20, 19–23**

I salmen blir det sitert frå denne bibelteksten, som kan forteljast. Kven er så sende ut? Kva vil det seie det å vere utsend?

* **Livsvegen**

Salmen handlar om livsvegen, oppbrot, sendelse og etterfølging. Ulike bibelske vegforteljingar handlar om dette: Exodus, Elia, Jona, likninga om den bortkomne sonen, Emmaus osv. Bruk éi eller fleire av desse som utgangspunkt for ein samtale om oppbrot, å starte noko nytt, å vere på livsvegen … Barna kan kjenne seg att gjennom sine eigne erfaringar: skolestart, feriestart, flytting, reiser ... Erfaringane kan målast, eller ein kan lage kollasjar (med avispapirutklipp) eller lage bilete med gjenstandar (sand, steinar, figurar osv.). Samtale: Kvar i dei bibelske forteljingane kjenner eg meg att? Kva hjelper meg på vegen?

* **Forsongar**

Etter at vi har snakka litt om kva teksten handlar om: Éin i gruppa som er god til å syngje, kan ha rolla som «Kristus» og syngje første vers før dei andre. Det går òg an å dele opp slik at forsongaren syng første del av versa, og dei andre syng andre del av versa.

* **Piano eller andre instrument**

Eit barn som spelar piano eller orgel, kan øve med kyrkjemusikaren på førehand, og spele til salmen medan dei andre syng. Dersom flygel/piano og orgel er stemde likt, kan barnet spele melodien på piano medan kyrkjemusikaren spelar dei andre stemmene på orgel (eller omvendt).

Er det andre instrumentalistar blant barna, høver denne fint med andre instrument enn berre piano eller orgel.

I staden for å øve på førehand kan ein leggje opp til å ha ei øvingsøkt med solistar og instrumentalistar i løpet av «Lys vaken».

**NB:** Spelesatsen til denne kjem først med i band 3 av koralboka, men spelesats finst i Spillebok til Salmer 1997 på nr. 173. Besifring finst i besifringssalmeboka på nr. 991.

* **Diskantstemmene**

Diskantstemme kan leggjast på – kanskje det blant barna er korsongarar som kjenner denne frå før, eller som kan øve han inn? Diskanten finst her: <http://cantando.com/WorkDetail/30156> Mange organistar og kordirigentar har denne noten frå før, blant Hovlands diskantar.